Document ID: 32005D0361

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Απριλίου 2005
για την τροποποίηση της απόφασης 1999/659/ΕΚ περί καθορισμού ενδεικτικής κατανομής, ανά κράτος μέλος, των κονδυλίων που χορηγούνται στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων για μέτρα αγροτικής ανάπτυξης κατά την περίοδο 2000 έως 2006
[κοινοποιηθείσα υπό τον αριθμό Ε(2005) 1320]
(Τα κείμενα στη δανική, ολλανδική, αγγλική, φινλανδική, γαλλική, γερμανική, ελληνική, ιταλική, πορτογαλική, ισπανική και σουηδική γλώσσα είναι τα μόνα αυθεντικά)
(2005/361/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών (1), και ιδίως το άρθρο 46 παράγραφος 2,
Εκτιμώντας τα ακόλουθα:
(1)
Με την απόφαση 1999/659/ΕΚ (2) η Επιτροπή καθόρισε τα αρχικά κονδύλια προς τα κράτη μέλη για τα μέτρα αγροτικής ανάπτυξης που συγχρηματοδοτούνται από το ΕΓΤΠΕ, τμήμα Εγγυήσεων για την περίοδο 2000 έως 2006.
(2)
Σύμφωνα με το άρθρο 46 παράγραφος 3 του κανονισμού (ΕΚ) αριθ. 1257/1999, τα αρχικά κονδύλια προσαρμόζονται βάσει των πραγματικών δαπανών και των αναθεωρημένων προβλέψεων δαπανών που υποβάλλουν τα κράτη μέλη, λαμβανομένων υπόψη των στόχων των προγραμμάτων.
(3)
Σύμφωνα με το άρθρο 57 παράγραφος 2 του κανονισμού (ΕΚ) αριθ. 817/2004 της Επιτροπής, της 29ης Απριλίου 2004, σχετικά με τους λεπτομερείς κανόνες εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (3), η Επιτροπή προσαρμόζει τα αρχικά κονδύλια ανά κράτος μέλος που ορίζονται στην απόφαση 1999/659/ΕΚ, εντός δύο μηνών από την έγκριση του προϋπολογισμού για το σχετικό οικονομικό έτος.
(4)
Για τις προσαρμόσεις των αρχικών κονδυλίων πρέπει να λαμβάνονται υπόψη η χρηματοδοτική απορρόφηση που πραγματοποιήθηκε από τα κράτη μέλη κατά τα έτη 2000-2004 και οι αναθεωρημένες προβλέψεις για το 2005 και 2006 που υποβλήθηκαν πριν από την 1η Οκτωβρίου 2004.
(5)
Κατά συνέπεια, η απόφαση 1999/659/ΕΚ πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 1999/659/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιρλανδία, στην Ιταλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χωρών, στη Δημοκρατία της Αυστρίας, στην Πορτογαλική Δημοκρατία, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 29 Απριλίου 2005.

Labels: 18
15
19
5